Мәсет бинаһы тартып алынһа ла, уның манараһы Ишембай ҡалаһы властарының талабы буйынса бары 1939 йылда ғына ҡолатыла. Ауыл халҡы барыбер дин тәғлимәте буйынса йәшәргә ынтыла. Элек мәсет мәзине булған Юныс Ишембаев теләге булғандарға үҙ йортонда дин һабағы бирә, йома намаҙҙарын уҡығанда имам була. Мосолмандарҙың оло байрамдары Ураҙа, Ҡорбан ғәйеттәре йәйен саф һауала, ә ҡышын ауылды уратып ятҡан күл боҙо өҫтөндә үткәрелә. Һуңыраҡ Арыҫлан Ишембаевтың яу ҡырында һәләк булған улы Зәйнәғәлиҙең буш торған өйөн ғибәҙәтханаға әйләндерәләр..